**СТАТИСТИЧКИ ИЗВЕШТАЈ ЦЕНТРА ЗА ЗАШТИТУ ЖРТАВА ТРГОВИНЕ ЉУДИМА**

**ЗА 2024. ГОДИНУ**

|  |
| --- |
|  Центар за заштиту жртава трговине људима наставља да редовно води евиденцију о идентификованим и претпостављеним жртвама трговине људима и овај пут смо настојали да значајно унапредимо годишњи статистички извештај и прикажемо што више података које би могли да анализирамо и на основу којих бисмо могли да пратимо трендове и планирамо унапређење како нашег рада, тако и читавог система заштите жртава. Наш систем заштите жртава трговине људима је постављен тако да сви актери пријављују Центру сумњe на трговину људима, што нас ставља у позицију да обављамо разговоре са готово свим претпостављеним жртвама и прикупљамо велики број података. Проширени статистички извештај, који сваке године унапређујемо, омогућава нам да пратимо из ког сектора нам долазе пријаве из којих можемо да идентификујемо највећи број жртава, односно којим секторима је потребно додатно усавршавање у домену прелиминарне идентификације. Посебан сегмент је издвојен за анализу социоекономског статуса жртава. Пратимо и начине врбовања и контроле жртава, као и дужину трајања експлоатације. Представљени су и подаци везани за особе које нису идентификоване као жртве, анарочита пажна је посвећена родној компоненти, као и статистици која се односи на децу. Како ове године имамо рекордан број пријава које се односе на транснационалну трговину људима, проширили смо тај сегмент статистичког извештавања и он нам говори о новим трендовима, баш као и сегмент који се односи на злоупотребу информационих технологија. **Формално је идентификована 71 жртава трговине људима, што представља повећање четврту годину заредом.**Када су у питању облици експлоатације, сада већ можемо да уочимо тренд да сексуална експлоатација није више тако доминантна. Она је до 2023. године била апсолутно најзаступљенији облик експлоатације, са 50 и више процената, али је у последње две године, њена заступљеност приближна радној експлоатацији и случајевима принуде на просјачење. Већ трећу годину заредом расте број идентификованих жртава радне експлоатације, међу којима су и домаћи и страни држављани.**У току 2024. године, проценат жртава сексуалне експлоатације међу идентификованим особама је 32%, проценат жртава радне експлоатације 26 %, проценат жртава принудена просјачење 19%, 14% жртава је било принуђено на вршење кривичних дела, 5% су биле експлоатисане кроз принудни брак, а идентификовали смо и жртве принуде на учешће у ратним сукобима (1%) и илегалног усвојења (3%).**И даље је највећи број идентификованих жртава из Србије, али је приметан значајан пораст броја страних држављана (идентификовано 167% више у односу на претходну годину). Две трећине њих је идентификовани у Србији, а остали у у земљама порекла или на мигрантској рути. Они су најчешће експлоатисани сексуално (44%), затим радно (31%), кроз принуду на вршење кривичних дела (13%), принудне бракове (6%) и у ратним сукобима (6%) Све је већи број пријава сумњи на експлоатацију страних држављана који су легално дошли у Србију, што је последица . Иако се у већини случајева испоставило да се не ради о трговини људима, већ о другим облицима кршења њиховог права, важно је системски реаговати на ове ризике. Проценат жена је и ове године изузетно висок и потврђује да је трговина људима облик родно заснованог насиља. У 69% случајева жртве су жене и оне су најчешће сексуално експлоатисане, док су мушкарци углавном експлоатисани радно. Проценат деце је такође изузетно висок и износи 49%, тако да је готово свака друга жртва малолетна, а просечна старост експлоатисаног детета је 12 година. Деца су најчешће експлоатисана кроз принуду на просјачење, у 29% случајева, затим сексуално, у 23% случајева, а затим кроз принуду на вршење кривичних дела и кроз принудне бракове. |

**Пријаве сумње на трговину људима**

 **У току 2024. године, добијено је 184 нових пријава сумње на трговину људима, што је највећи број у последњих 6 година.**

Повећање броја пријава је значајно јер тиме долазимо до већег броја особа којима је потребна помоћ. Прошле године смо развили и апликацију која се користи у ову сврху. Чак и када се испостави да се не ради о случајевима трговине људима, често се ради о особама у ризику или особама које су жртве других облика злостављања, те можемо да укључимо друге установе и организације у пружању помоћи.

Највећи број пријава у 2024. години је дошло из цивилног сектора, што представља промену у односу на претходне године када је најчешћи извор пријава било Министарство унутрашњих послова.

Посебно је приметно да добијамо пријаве и од организација које раније нису учествовале у прелиминарној идентификацији, а са којима смо претходно интензивирали сарадњу и чији су чланови прошли наше обуке. У току 2023. и 2024. године смо одржали више обука за представнике различитих удружења грађана, у сарадњи са УГ Атина, Church World Service, UNHCR, а интензивирали смо и сарадњу са ВГ Центром за људска права, са којим смо реализовали различите активности, као што су обилсаци мигрантских центара и заједнички састанци, што је резултовало и великим бројем упућивања. Удружења грађана су у извештајном периоду упутила укупно 54 пријаве, што је преко 3 пута више него претходне године. Најчешће су у питању организације које су присутне на терену и раде са мигрантима, па је ово интензивирање сарадње довело и до значајног повећања броја идентификованих особа из мешовитих миграција.

Као један од проблема који смо идентификовали у претходном периоду, био је мали број идентификованих жртава међу мигрантском популацијом, па је тако 2021. године идентификована само једна особа из мешовитих миграција. Разлози су били бројни: неспремност жртава да сарађују, низак степен самоидентификације, непознавање својих права, недовољна обученост актера који учествују у прелиминарној идентификацији, али један од њих је и то што се мигранти јако кратко задржавају у Србији и што често мењају локације, па се дешавало да не успемо да ступимо у контакт са њима, пре него што оду из земље. Због тога смо увели принцип нарочите хитности у идентификацији миграната и одређен је посебан стручни радник задужен за праћење ових случајева и организацију идентификације. Као резултат тога 2022. и 2023. године је идентификовано по 6 жртава из ове популације. У току 2024. настављају да пристижу резултати овог рада, па смо тако успели да идентификујемо чак 16 особа из мешовитих миграција, на основу значајно повећаног броја пријава.

Систем полиције и систем социјалне заштите су и даље изузетно значајни у овом сегменту. Иако је од МУПа дошао мањи број пријава у односу на претходну годину (2023. – 66, 2024. – 48), треба узети у обзир да је у 2023. години дошло до великог повећања броја пријава у овом сектору, од чак 65%, а да пријаве од полиције и даље резултирају високим степено идентификације и по том критеријуму се може рећи да су оне квалитетније од оних које добијамо од осталих система.

**У току 2024. године, имали смо највећи број случајева које је Центар сам открио, проактивним радом, од како је ова установа основана – чак 21, што показује повећање од чак 75% у односу на претходну годину и показује резултат нашин напора да будемо што проактивнији.**

Табела 1. извори пријава

|  |  |
| --- | --- |
| **Извор пријаве** | **Број пријава** |
| МУП | 48 |
| Тужилаштво | 13 |
| Систем социјалне заштите | 32 |
| Центар за заштиту жртава трговине људима | 21 |
| НВО | 54 |
| Систем образовања | 3 |
| Претпостављена жртва | 3 |
| Међународне организације | 4 |
| Физичко лице | 3 |
| Комисија за прикупљање цињеница о статусу новородјене деце за коју се сумња да су нестала из породилиста у Републици Србији | 3 |
| **Укупно** | **184** |

Графикон 1. Градови из којих су добијене пријаве

Графикон 2. Број пријава по месецима

Табела 2. исход поступања по пријавама у односу на подносиоце пријава

|  |  |
| --- | --- |
| Подносилац пријаве | Исход поступања по пријави |
| Идентификована жртва трговине људима | Поступак у току | Одбачена пријава, прекинут или обустављен поступак идентификације или особа није идентификована као жртва |
| МУП | 50% | 20% | 30% |
| Правосудни систем | 54% | 8% | 38% |
| Систем социјалне заштите | 21% | 30% | 49% |
| Центар за заштиту жртава трговине људима – (по службеној дужности покренут поступак) | 43% |  | 57% |
| НВО | 17% | 32% | 51%  |
| Систем образовања |  | 66% | 33% |
| Друго физичко лице | 17% |  | 83% |
| Међународне и стране организације | 75% |  | 25% |

Табела 3. начин пријављивања сумњи на трговину људима

|  |  |
| --- | --- |
| Начин пријема пријаве | Број пријава |
| Путем мејла | 42% |
| На дежурни телефон | 13% |
| Пријаве позивом упућеним конкретном запосленом | 25% |
| поштом | 9% |
| Идентификација покренута по службеној дужности, на основу проактивног рада Центра | 11% |

**Поступање по пријавама**

 Од 184 пријава добијених у 2024. године, идентификовано је 61 жртава трговине људима (10 је идентификовано на основу пријава из претходне године). Одбачено је 35 пријава, обустављено је или прекинуто 6 поступака идентификације, за 45 особа није процењено да се ради о жртвама трговине људима, а за 27 особа се поступак идентификације наставља и у 2025. години.

Табела 4. Поступање по пријавама

|  |  |  |  |  |
| --- | --- | --- | --- | --- |
| Идентификована жртва | Није идентификована жртва | Одбачена пријава | Обустављен / прекинут поступак | Поступак у току |
| 61 | 45 | 35 | 6 | 27 |

Најчешћи разлог за одбацивање пријава (17 случајева) је то што је процењено да се не ради о трговини људима већ о другим делима, као што су насиље у породици, запуштање и занемаривање деце, силовање и слично. У 6 случајева је процењено да се не ради ни о каквом кривичном делу, а у 14 случајева нисмо могли да утврдимо идентитет особе за коју се претпоставља да је жртва или нам је она била недоступна, а на основу других извора података није било могуће спровести поступак идентификације.

У случајевима када је утврђено да се ради о жртвама других облика насиља и злостављања, свим особама (њих 17) је пружена подршка у виду информисања и заступања пред другим органима и организацијама. Оне су упућене на одговарајуће установе и организације које могу да им пруже помоћ и подршку. За 11 од ових особа смо пружили и психолошку подршку, за 2 је обезбеђен смештај у Прихватилиште за жртве трговине људима, пошто је процењено да постоји ризик од експлоатације, а за две особе је обезбеђен асистирани добровољни повратак у земљу порекла.

.

 У ситуацијама када се на основу спроведеног поступка идентификације не може утврдити да је особа жртва трговине људима, у 16% случајева се радило о томе да је претпостављена жртва негирала било какав облик трговине људима. У осталим случајевима, најдоминантније су ситуације у којима је постојало кршење радног права. Ово смо идентификовали у 18 случајева, од којих се у 14 радило о страним држављанима.

 У осталим случајевима, готово у подједнаким процентима, радило се о проституцији, проблемима у понашању код деце, дечијим браковима, сексуалном злостављању, кријумчарењу миграната и просјачењу.

У оваквим ситуацијама, стручни радници такође састављају извештаје и шаљу их надлежним установама и институцијама. Раде саветодавно са жртвама и упућују их на организације и установе које су специјализоване за пружање помоћи за њих, као што су центри за социјални рад, здравствене установе и разне невладине организације. О сваком кривичном делу се обавештавају полиција и тужилаштво.

**Идентификација жртава трговине људима**

**Формално је идентификовано 71 жртава трговине људима, што је највећи број у последњих 6 година**. Ово је, између осталог и последица рада на унапређењу прелиминарне идентификације међу различитим системима и пораста броја пријава, али и проактивног поступања Центра и унапређења процеса идентификације кроз увајање нвог Правилника о идентификацији жртава трговине људима и координацији заштите и Водича за писање налаза и мишљења, који стручним радницима даје усмерења за ефикаснију идентификацију.

Графикон 3. број формално идентификованих жртава у последњих 6 година

Када су у питању облици експлоатације, сада већ можемо да уочимо тренд да сексуална експлоатација није више тако доминантна. Она је до 2023. године била апсолутно најзаступљенији облик експлоатације, са 50 и више процената, али је у последње две године, њена заступљеност приближна радној експлоатацији и случајевима принуде на просјачење. Већ трећу годину заредом расте број идентификованих жртава радне експлоатације, међу којима су и домаћи и страни држављани.

**У току 2024. године, проценат жртава сексуалне експлоатације међу идентификованим особама је 32%, проценат жртава радне експлоатације 26 %, проценат жртава принудена просјачење 19%, 14% жртава је било принуђено на вршење кривичних дела, 5% су биле експлоатисане кроз принудни брак, а идентификовали смо и жртве принуде на учешће у ратним сукобима (1%) и илегалног усвојења (3%).**

И даље је највећи број идентификованих жртава из Србије, али је приметан значајан пораст броја страних држављана (идентификовано 167% више у односу на претходну годину). Две трећине њих је идентификовани у Србији, а остали у у земљама порекла или на мигрантској рути. Они су најчешће експлоатисани сексуално (44%), затим радно (31%), кроз принуду на вршење кривичних дела (13%), принудне бракове (6%) и у ратним сукобима (6%) Све је већи број пријава сумњи на експлоатацију страних држављана који су легално дошли у Србију, што је последица . Иако се у већини случајева испоставило да се не ради о трговини људима, већ о другим облицима кршења њиховог права, важно је системски реаговати на ове ризике.

Проценат жена је и ове године изузетно висок и потврђује да је трговина људима облик родно заснованог насиља. У 69% случајева жртве су жене и оне су најчешће сексуално експлоатисане, док су мушкарци углавном експлоатисани радно.

Проценат деце је такође изузетно висок и износи 49%, тако да је готово свака друга жртва малолетна, а просечна старост експлоатисаног детета је 12 година. Деца су најчешће експлоатисана кроз принуду на просјачење, у 29% случајева, затим сексуално, у 23% случајева, а затим кроз принуду на вршење кривичних дела и кроз принудне бракове.

Табела 5. формално идентификоване жртве трговине људима према роду, узрасту и врсти експлоатације

|  |  |  |  |
| --- | --- | --- | --- |
| **Врста експлоатације**  | **до 18 година** | **преко 18 година** | **Укупно** |
| **Ж.** | **M.** | **Ж.** | **M.** |
| Сексуална  | 8 |  | 16 |  | **24** |
| Принуда на брак | 4 |  |  |  | **4** |
| Радна | 2 | 1 | 6 | 7 | **16** |
| Принуда на просјачење | 7 | 3 | 3 |  | **13** |
| Вишеструка | 2 |  |  | 1 | **3** |
| Принуда на вршење кривичних дела |  | 5 |  | 3 | **8** |
| Учествовање у ратном сукобу |  | 1 |  |  | **1** |
| Илегално усвојење | 1 | 1 |  |  | **2** |
| Укупно | **24** | **11** | **25** | **11** | **71** |

Када је у питању вишеструка експлоатације, у 2 случаја се ради о радној експлоатацији и принуди на вршење кривичних дела, а у 1 случају о принуди на вршење кривичних дела и просјачење.

У сва 4 случаја принудних бракова у којима се радило о трговини људима, жртве су експлоатисане или је постојала намера експлоатације сексуално, а у 2 случаја и радно.

Графикон 4. учесталост различитих облика експлоатације[[1]](#footnote-1)

Радна експлоатација је у 23% лучајева подразумевала рад у домаћинству, у 32% рад у пољопривреди, у 10 % рад у грађевинској индистрији, а у 35% у услужним делатностима.

Сексуална експлоатација је у 86% случајева подразумевала комерцијалну сексуалну експлоатацију, кроз принуду на пружање сексуалних услуга за новац, а у 14% случајева некомерцијалну сексуалну експлоатацију.

У 33% случајева у којима су жртве примораване на вршење кривичних дела, биле су принуђене на крађе, у 25% на диловање наркотика, а у 25% на уништавање туђе имовине, а у 17% на кривична дела повеана са прогоном политичких противника у страним земљама.

 **Просечна старост идентификованих жртава, ове године је 21,5, док је просечна старост деце 12 година.**

Графикон 5. просечна старост идентификованих жртава у односу на облик трговине људима

**Експлоатација деце**

**Проценат деце међу идентификованим жртвама трговине људима је и ове године био веома висок и износи 49%.**

Деца су најчешће експлоатисана кроз принуду на просјачење, вршење кривичних дела, сексуално, радно и кроз принудне бракове.

Графикон 6. Удео деце међу идентификованим жртвама трговине људима

Графикон 7. Облици експлоатације деце[[2]](#footnote-2)

Деца без родитељског старања су такође посебно рањива и док су на смештају у установама социјалне заштите, али и она која живе у хранитељским или сродничким породицама. Шесторо идентификоване деце је било на смештају док су експлоатисана (сама експлоатација се одвијала ван установа), а двоје деце је било на смештају пре експлоатације. Центар је у току 2024. године, у сарадњи са организацијом Church World Service развио програм интензивне подршке за децу без родитељског старања, у циљу превенције њихове експлоатације и у процесу смо заговарања његове примене у Србији.

Деца са проблемима у понашању су у ризику од експлоатације кроз принуду на вршење кривичних дела. У току 2024. године смо идентификовали петоро деце која су експлоатисана на овај начин и ради се о дечацима који су и раније имали проблеме у понашању, што су трафикери користили приликом врбовања.

 Од деце идентификоване у 2024. године, њих 5 је било основношколског узраста, а нису похађали школу, а њих 6 је било средњешколског узраста, а нису били уписани у школу.

 У 13 случајева су ридитељи били експлоататори или су саучествовали са експлоататорима, а у 2 случаја су деца експлоатисана заједно са својим родитељима.

Деца из ромске популациј су у високом ризику од експлоатације кроз принуду на просјачење. Такође, у овој популацији су много чешћи принудни бракови, који такође повећавају ризик од трговине људима. Девојчице које бивају продата ради брака, често у тој заједници буду вишеструко злостављане. У току прошле године смо идентификовали 4 девојчице које су експлоатисане у оквиру принудног брака и то све 4 сексуално, а 2 и сексуално и радно.

**Родна структура идентификованих жртава трговине људима**

 Родна структура се није значајно мењала у току последњих година**. Проценат жена међу идентификованим жртвама је и даље изузетно висок и у 2024. години износи 69%, што поново указује на то да се ради о облику родно заснованог насиља.** Оне су најчешће жртве сексуалне експлоатације, али су погођене и свим другим облицима трговине људима.

Графикон 8. Родна структура

Графикон 9. Облици експлоатације жена

 Структура облика експлоатације мушкараца је другачија него у случајевима жена. Мушкарци су углавном експлоатисани радно, кроз принуду на просјачење или на вршење кривичних дела.

Графикон 10. облици експлоатације мушкараца

У највећем броју откривених случајева експлоатација се овијала на територији Београда, Новог Сада, Вршца и Зрењанина. Десет жртава је експлоатисано ван Србије.

Графикон 11. регионална распоређеност случајева трговине људима

 Случајеве трговине људима смо најчешће откривали у фази експлоатације или након ње. Повећан је проценат случајева идентификације у фази врбовања, у односу на претходну годину са 5 на 10%, што је добар тренд, али је неопходно да се он још повећа, како бисмо могли да реагујемо на време.

 У највећем броју случајева експлоатација је трајала преко годину дана, а затим до 3 месеца, што говори о важности раног откривања случајева трговине људима, односно о томе да се у ситуацијама у којима се експлоатација не открије на почетку, значајно повећава ризик да њено трајање буде вишегодишње. Најдуже је трајала експлоатација коју су родитељи вршили над својом децом. У оваквим ситуацијама су трафикери имали висок степен контроле над жртвама, а посебно је забрињавајуће то што је све то годинама прошло неопажено од стране установа из различитих система које су радили са овим породицама, што говори о потреби за даљом едукацијом професионалаца који долазе у контакт са децом.

Графикон 12. Фазе у којој су откривени случајеви трговине људима

Табела 6. Трајање експлоатације

|  |  |
| --- | --- |
| До месец дана | 25% |
| Од 1 до 3 месеца | 18% |
| 3 до 6 месеци | 8% |
| 6 месеци до годину дана | 6% |
| 1 до 3 године | 25% |
| Преко 3 године | 18% |

**Однос жртава и експлоататора**

У највећем броју предмета на којима смо радили, експлоататори су особе које су од раније биле познате жртвама. То су њихови родитељи, партнери, пријатељи, познаници, рођаци и послодавци, а само у малом проценту непознате особе.

Графикон 13. Однос експлоататора и жртава

 Висок удео особа из непосредног окружења жртава још је израженији када су жртве деца. У овим случајевима родитељи готово увек имају негативну улогу, било да су врбовали, експлоатисали децу, продали их другим особама ради експлоатације или их занемаривањем, односно злостављањем довели у додатно рањив положај и изложили их експлоатацији. У 37% случајева, родитељи су били ти који су експлоатисали децу, сами или заједно са још неким особама.

**Врбовање жртава и механизми контроле**

Трафикери су врбовали жртве на различите начине, а најчешће понудама за посао, представљајући се да су им пријатељи, удварањем и понудама за брак. Понуде за посао се најчешће користе као начин врбовања за радну експлоатацију – у 62% случаја. Оне су се користиле и за врбовање у сврху сексуалне експлоатације, у 25% случајева. Лажно пријатељство и удварање су најчешћи начини врбовања за сексуалну експлоатацију, у 40%, односно 27% случајева. Као често средство за врбовање жртава, појављују се и позајмице, које се зеленашким методама нагло увећавају без основа и мимо првобитног договора. Овако су експлоатарори врбовали 37% жртава принуда на кривична дела и 22% жртава сексуалне експлоатације. Експлоататори су децу најчешће врбовали правећи се да су им пријатељи и емотивним манипулацијама, а одрасле понудама за посао.

Графикон 15. Начини врбовања[[3]](#footnote-3)

Најчешћи механизми контроле су коришћење различитих тешких прилика других и злоупотреба родитељског ауторитета, као ипретње и употреба физичког насиља. Ретки су случајеви где су жртве биле закључаване и везиване, али је многима слобода кретања ограничавана одузимањем пасоша или различитим врстама праћења, као и претњама у случајевима да напуте стан. За уцене су користили експлицитне снимке и приморавали жртве на пружање сексуалних услуга да их не би објавили или послали члановима њихових породица, а претње су се углавном односиле на то да ће физички наудити њима или члановима њихових породица.

Користили су и инвалидитете жртава, најчешће интелектуалне и менталне тешкоће, а ограничавали су им и контакт са блиским особама, покушавајући на тај начин да их изолују.

Злоупотреба родитељског ауторитета је механизам који су користили родитељи, односно старатељи у односу на децу жртве. Овај механизам је изузетно снажан и чини да жртве често бране своје експлоататоре, чак и када се открије шта су им они радили, а опоравак је дуг и компликован. Он је најчешће коришћен у случајевима принудног брака и просјачења.

Графикон 16. Механизми контроле[[4]](#footnote-4)

 Злоупотреба различитих интернет платформи и друштвених мрежа се често користи како за врбовање, тако и за експлоатацију жртава. Трафикери врбују жртве путем лажних огласа за посао или удварајући им се преко различитих средстава за online комуникацију. Касније, најчешће у случајевима сексуалне експлоатације, користе друштвене мреже, али и веб сајтове за оглашавање, како би промовисали услуге које пружају жртве. Ови алати се све чешће користе, па су тако у 2022. години уочени у 25% случајева, у току 2023. у 39%, а у току 2024. у 49%. У великом проценту се користе и приликом врбовања за радну експлоатацију, као и принудни брак.

Графикон 17. Злоупотреба интернет платформи, алата и друштвених мрежа

Графикон 18. Проценти случајева у којима је дошло до злоупотребе интернет платформи, алата и друштвених мрежа према облику трговине људима

**Социоекономски статус жртава трговине људима**

 Подаци о социоекономском стању се односе само на пунолетне жртве трговине људима.

Када је у питању социоекономски статус, велика већина идентификованих жртава су особе без непокретности, без запослења и било каквих редовних прихода, најчешће са стеченим само основним образовањем.

 Примећује се и разлика између родова, па тако ни једна мушкарци чешће од жена имају приходе или непокретности у свом поседу. Ови подаци се односе на период непосредно пре почетка експлоатације. За одређени број жртава немамо ове податке.

 Графикон 19: Приходи жртава

Графикон 20: Поседовање куће или стана у власништву жртве

Графикон 21. Степен образовања идентификованих жртава трговине људима

**Породични статус жртава трговине људима**

 Највећи проценат жртава трговине људима међу одраслима су особе које нису у браку, нити у ванбрачној заједници и чији су односи са члановима породице дисфункционални. Ове особе су посебно рањиве због тога што су социјално изоловане и немају подршку околине.

 Приказана статистика о породичном статусу се односи само на пунолетне жртве.

Графикон 22: Породични статус жена идентификованих жртава трговине људима

Графикон 23: Породични статус жена идентификованих жртава трговине људима

Графикон 24: Породични статус мушкараца идентификованих жртава трговине људима

Графикон 24: Породични статус мушкараца идентификованих жртава трговине људима

**Транснационална трговина људима**

У 2024. години смо идентификовали значајно већи број жртава из мешовитих миграција. Број идентификованих страних држављана је за 167% већи него у претходној години.

 Број пријава сумњи на експлоатацију страних држављана је све већи, што је последица бројних активности које смо претходних година спровели како бисмо унапредили прелиминарну идентификацију, као што су обуке, стручни скупови, али и апликација која је зазвијена у ову сврху.

|  |  |  |  |
| --- | --- | --- | --- |
| Земља порекла претпостављене жртве | **до 18 година** | **преко 18 година** | **Укупно** |
| Ж. | М. | Ж. | М. |
| Монголија |  |  | 1 |  | **1** |
| Нигерија |  |  | 3 | 4 | **7** |
| Индија |  |  |  | 18 | **18** |
| Русија |  |  | 1 | 1 | **2** |
| Кина |  |  | 4 |  | **4** |
| Авганистан | 1 | 2 | 1 |  | **4** |
| Конго |  |  | 1 |  | **1** |
| Сирија |  |  | 3 |  | **5[[5]](#footnote-5)** |
| Уганда |  |  |  | 1 | **1** |
| Хрватска |  |  | 1 |  | **1** |
| Азербејџан |  |  |  | 3 | **3** |
| Иран |  |  |  | 1 | **1** |
| Албанија |  |  | 1 |  | **1** |
| Швајцарска | 1 |  |  |  | **1** |
| Украјина |  |  | 1 |  | **1** |
| Камерун | 1 |  | 1 |  | **2** |
| Молдавија |  |  | 1 |  | **1** |
| Бурунди |  |  |  | 6 | **6** |
| Турска |  |  |  | 3 | **3** |
| Колумбија |  |  | 1 |  | **1** |
| Бразил |  |  | 2 |  | **2** |
| Израел  |  |  | 1 |  | **1** |
|  | 3 | 2 | 23 | 37 | **67[[6]](#footnote-6)** |
|  | 5 | 60 |

Табела 7. Пријаве сумње на трговину људима међустраним држављанима

Табела 8. Идентификоване жртве трговине људима међу страним држављанима према роду, узрасту и облику експлоатације

|  |  |  |  |
| --- | --- | --- | --- |
| **Врста експлоатације**  | **до 18 година** | **преко 18 година** | **Укупно** |
| **Ж.** | **M.** | **Ж.** | **M.** |
| Сексуална  |  |  | 7 |  | **7** |
| Принуда на брак | 1 |  |  |  | **1** |
| Радна |  |  | 3 | 2 | **5** |
| Принуда на просјачење |  |  |  |  |  |
| Вишеструка |  |  |  |  |  |
| Учествовање у ратним сукобима |  | 1 |  |  | **1** |
| Принуда на вршење кривичних дела |  |  |  | 2 | **2** |
| Економска |  |  |  |  |  |
| Укупно | **1** | **1** | **10** | **4** | **16** |

Табела 9. Идентификоване жртве трговине људима према држави порекла и држави у којој су експлоатисане

|  |  |  |
| --- | --- | --- |
| **Земља порекла** | **Земља експлоатације / намере експлоатације** |  |
| **Србија** | **Белгија** | **БиХ** | **Словенија** | **Русија**  | **Конго** | **Хрватска**  | **Бурунди**  |
| Србија | 50 | 3 |  | 1 |  |  | 1 |  |
| Украјина | 1 |  | 1 |  |  |  |  |  |
| Нигерија | 5 |  |  |  |  |  |  |  |
| Русија |  |  |  |  | 1 |  |  |  |
| Кина | 2 |  |  |  |  |  |  |  |
| Конго |  |  |  |  |  | 1 |  |  |
| Бурунди |  |  |  |  |  |  |  | 2  |
| Колумбија | 2 |  |  |  |  |  |  |  |
| Бразил | 1 |  |  |  |  |  |  |  |

Пријаве сумње на експлоатацију страних држављана најчешће смо дбијали од удружења грађана која раде на пружању подршке мигрантима, у 68% случајева. У 16% случајева ове пријаве смо добили од МУПа, у 5 посто од центара за социјални рад, а у 11% смо открили сами, проактивним приступом.

У случају када страни држављани нису идентификовани као жртве трговине људима, најчешће се радило о другим облицима кршења њихових права, углавном радних права, а у 25% случајева су нам особе за које се сумњало да су жртве нису биле доступне и није било могуће спровести поступак идентификације.

Графинон 25: број идентификованих страних држављана по годинама

1. У овом приказу су случајеви вишеструке експлоатације рашчлањени на различите видове трговине људима које су обухватиле [↑](#footnote-ref-1)
2. У овом приказу су случајеви вишеструке експлоатације рашчлањени на различите видове трговине људима које су обухватиле [↑](#footnote-ref-2)
3. Неке жртве су врбоване на више различитих начина [↑](#footnote-ref-3)
4. Многе жртве су биле контролисана на више различитих начина [↑](#footnote-ref-4)
5. За 2 особе не знамо пол нити узраст [↑](#footnote-ref-5)
6. За 2 особе не знамо род нити узраст [↑](#footnote-ref-6)